b"\n_START_ARTICLE_\nThe Nice\n_START_PARAGRAPH_\nThe Nice oli brittil\xc3\xa4inen 1967\xe2\x80\x931970 toiminut rockyhtye. Yhtye oli pioneeri eri tyylien yhdist\xc3\xa4misess\xc3\xa4 rockiin klassisen musiikin ollessa keskeinen osa tyyliss\xc3\xa4. The Nice oli samalla progressiivisen rockin edelt\xc3\xa4ji\xc3\xa4. Alkuper\xc3\xa4iseen kokoonpanoon kuuluivat Keith Emerson (kosketinsoittimet), Lee Jackson (basso ja laulu), David O'List (kitara) ja Ian Hague (rummut). Tunnetuin kokoonpano on trio Emerson, Jackson ja rumpali Brian Davison._NEWLINE_Keith Emerson ja Lee Jackson soittivat yhdess\xc3\xa4 kokoonpanossa Garry Farr & T-Bones. Yhdysvaltalainen mutta Iso-Britanniassa menestym\xc3\xa4\xc3\xa4n alkanut laulajatar P. P. Arnold tarvitsi taustakokoonpanon, jonka Emerson kokosi. Yhtye toimi samalla konserttien avaajana ja se alkoi pian saavuttaa omaa suosiota ja l\xc3\xa4hti omalle uralle. Yhtye teki sopimuksen Andrew \xe2\x80\x9dLoog\xe2\x80\x9d Oldhamin perustaman Immediate-levymerkin kanssa. Yhtye ja varsinkin Emerson saavutti mainetta sek\xc3\xa4 musiikillisesti taitavana ett\xc3\xa4 rajuna lavaesiintyj\xc3\xa4n\xc3\xa4._NEWLINE_Ensimm\xc3\xa4inen albumi The Thoughts Of Emerlist Davjack ilmestyi 1967. Sen tunnetuin kappale on jazz-pianisti Dave Brubeckin s\xc3\xa4vellykseen perustuva \xe2\x80\x9dRondo\xe2\x80\x9d. Toisella albumilla Ars Longa Vita Brevis kitaristi O'List ei en\xc3\xa4\xc3\xa4 ollut mukana Emersonin noustua johtavaksi hahmoksi. Toisena syyn\xc3\xa4 oli LSD:n k\xc3\xa4ytt\xc3\xb6 joka muutti O'Listin k\xc3\xa4yt\xc3\xb6ksen arvaamattomaksi. Lopulta h\xc3\xa4net erotettiin hy\xc3\xb6k\xc3\xa4tty\xc3\xa4\xc3\xa4n ilman n\xc3\xa4kyv\xc3\xa4\xc3\xa4 syyt\xc3\xa4 yhtyeen lavateknikoiden kimppuun. Albumilla on versio Jean Sibeliuksen Karelia-sarjan Intermezzosta. Nice albumin tunnetuin kappale on Tim Hardinin s\xc3\xa4vellys \xe2\x80\x9d(How Can We) Hang On To A Dream?\xe2\x80\x9d. Five Bridges albumilla on \xe2\x80\x9dFive Bridges\xe2\x80\x9d kokonaisuus sek\xc3\xa4 live-versioita vanhoista kappaleista. Elegy on kokoelma live-esityksi\xc3\xa4 albumien kappaleista ja se ilmestyi yhtyeen jo hajottua. Kolme viimeist\xc3\xa4 albumia nousivat Britannian albumilistalla viiden myydyimm\xc3\xa4n joukkoon._NEWLINE_Yhtyeen suosio nousi Iso-Britanniassa ja Manner-Euroopassa, mutta Yhdysvalloissa huomio j\xc3\xa4i vaatimattomammaksi. Toisaalta kiertueet olivat luomassa yhtyeelle jo pohjaa, kun Emerson tapasi King Crimsonin laulaja-basisti Greg Laken yhtyeiden kiertueella. Keskustelut johtivat Emersonin p\xc3\xa4\xc3\xa4t\xc3\xb6kseen hajottaa The Nice jonka yhten\xc3\xa4isyys oli jo rakoillut Emersonin t\xc3\xa4htiaseman, mutta my\xc3\xb6s suosion rajoittumisen vuoksi. Yhtyeen hajottua Emerson perusti Emerson, Lake & Palmerin. Jackson ja Davison jatkoivat yhdess\xc3\xa4 omien kokeilujen j\xc3\xa4lkeen my\xc3\xb6hemmin Patrick Morazin kanssa nimell\xc3\xa4 Refugee."